SL Uradni list Evropske unije C 81/13

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta

(2016/C 81/08)

Evropska komisija je odobrila ta zahtevek za manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„LAMMEFJORDSKARTOFLER“

EU št.: DK-PGI-0205-01365 – 23.9.2015

ZOP ( ) ZGO ( X ) ZTP ( )

1. Skupina vložnikov in pravni interes

Lammefjordens Grøntsagslaug Højgårdsvej 9 4540 Fårevejle DANMARK Tel. +45 59621234 E-naslov: mail@lammefjorden.dk

Krompir DK/PGI/0005/00952 „Lammefjordskartofler“ je registriralo združenje Lammefjordens Grøntsagslaug (Zelenjadarsko združenje Lammefjord).

2. Država članica ali tretja država

Danska

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☒ Drugo [velikost embalaže]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Zahtevek se nanaša na dve spremembi:

I.

V oddelku „E. Proizvodnja“ specifikacije proizvoda se doda:

„Posamezno pakiranje krompirja ‚Lammefjordskartofler‘, ki je na voljo končnemu potrošniku, tehta do 15 kg.“

Podobno se v točki „3.6 Posebna pravila za rezanje, ribanje, pakiranje itn.“ enotnega dokumenta zadnji stavek:

„Embalaža s krompirjem iz Lammefjorda, ki je na voljo končnemu potrošniku, tehta med 1 in 15 kg.“

nadomesti s stavkom:

„Posamezno pakiranje krompirja ‚Lammefjordskartofler‘, ki je na voljo končnemu potrošniku, tehta do 15 kg.“

Razlog za spremembo

Ta sprememba je potrebna, ker se je od vložitve zahtevka za registracijo trg za pozni krompir na Danskem razvil in zdaj obstaja povpraševanje po pakiranjih krompirja, ki tehtajo manj kot 1 kg.

II.

V prvem odstavku oddelka „H. Morebitna posebna pravila za označevanje“ v specifikaciji proizvoda se v točki (b) črta „(b) logotip ‚Lammefjordens Grøntsagslaug‘ (‚Zelenjadarsko združenje Lammefjord‘)“.

Tako se prvi odstavek glasi:

„Vsa pakiranja, bodisi predpakirana bodisi odprtega tipa, morajo imeti naslednje navedbe:

(a) označbo ‚Lammefjordskartofler‘, ime in naslov pakirnega centra;

(b) pozni krompir;

(c) velikost, kot je navedena v specifikaciji proizvoda;

(d) sorto.“

Ustrezni oddelek enotnega dokumenta se ustrezno spremeni.

Razlog za spremembo

Združenje Lammefjordens Grøntsagslaug zdaj meni, da bi morala biti uporaba logotipa prostovoljna, ne obvezna. Opozoriti je treba, da za podjetja, ki pakirajo krompir z ZGO „Lammefjordskartofler“, ne velja obveznost članstva v tem združenju, tj. organizaciji proizvajalcev, ki je vložila registracijo. Zato ne bi bilo ustrezno, da se od nečlanov zahteva uporaba logotipa organizacije proizvajalcev.

ENOTNI DOKUMENT

„LAMMEFJORDSKARTOFLER“

EU št.: DK-PGI-0205-01365 – 23.9.2015

ZOP ( ) ZGO ( X )

1. Ime

„Lammefjordskartofler“

2. Država članica ali tretja država

Danska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Krompir iz Lammefjorda „Lammefjordskartofler“ zaznamuje njegova lupina, ki je tanka ter veliko bolj gladka in sijoča kot lupina krompirja, ki se goji drugje. Ta krompir se od drugih sort poznega krompirja loči po tanki lupini, saj se lahko uživa neolupljen. Poleg tega njegovo meso ostane svetlo tudi med skladiščenjem, medtem ko zunanjost sort poznega krompirja, ki rastejo v drugačnih tleh, postopoma potemni, njihovo meso pa postaja vse bolj rumenkasto. Zaradi posebne vrste tal v Lammefjordu ima krompir zelo značilno lupino, ki se med rastjo in pobiranjem ne poškoduje.

Krompir „Lammefjordskartofler“ je zreli krompir, kar pomeni, da ni „mladi krompir“. Dozori v zemlji in se zato pobira šele okoli začetka septembra.

Krompir „Lammefjordskartofler“ je opran.

Za kuhanje je primeren skozi vso sezono.

Skladen mora biti s standardi kakovosti za pozni krompir skupine 1, glej Prilogo 13 k Odredbi št. 450 z dne 16. maja 2011 o proizvodnji itn. krompirja, ali zahtevami iz standardov UN/ECE za pozni krompir (FFV-52).

Največ 5 % njegove površine je lahko pokrite z navadno krastavostjo, prašno krastavostjo, mrežasto krastavostjo ali belo nogo. Takšne pomanjkljivosti ima lahko največ 8 % (glede na maso) gomoljev iz serije krompirja iz Lammefjorda.

Krompirji, ki so v posameznem pakiranju, se lahko po obsegu razlikujejo le do 15 mm, da se potrošnikom zagotovi proizvod z enotno velikostjo.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

—

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime:

Gojenje

Krompir ZGO „Lammefjordskartofler“ se goji v skladu s standardi Global GAP (Globalno partnerstvo za dobre kmetijske prakse). Pri pridelavi krompirja „Lammefjordskartofler“ se ne sme uporabljati blato.

Ne pobira se pred začetkom septembra, da se zagotovi, da je krompir zadosti zrel in primeren za skladiščenje. Kadar je mogoče, se pobiranje zaradi zniževanja temperatur konča do sredine oktobra.

Skladiščenje

Krompir „Lammefjordskartofler“ se skladišči v majhnih lesenih zabojih, pri čemer ne sme ležati razsuto ali v zasipnici. Skladiščiti ga je treba pri temperaturi, ki ne presega 5 °C, in ga pred pakiranjem ogreti. Tako se kar najbolj zmanjša tveganje poškodb na krompirju.

Prebiranje

Prebiranje krompirja „Lammefjordskartofler“, ki je skladno s posebnimi zahtevami glede navadne krastavosti, prašne krastavosti, mrežaste krastavosti ali bele noge, zahteva posebno strokovno znanje in pozornost ter se zato izvaja v pooblaščenih pakirnih centrih v Lammefjordu.

Upoštevati ga morajo tudi podjetja, ki krompir pakirajo.

Posamezno pakiranje krompirja „Lammefjordskartofler“, ki je na voljo končnemu potrošniku, lahko tehta do 15 kg.

3.6 Posebna pravila za označevanje proizvoda, za katerega se uporablja registrirano ime

Vsa pakiranja, bodisi predpakirana bodisi odprtega tipa, morajo imeti naslednje navedbe:

(a) označbo „Lammefjordskartofler“, ime in naslov pakirnega centra;

(b) pozni krompir;

(c) velikost, kot je navedena v specifikaciji proizvoda;

(d) sorto.

4. Jedrnata opredelitev geografskega območja

Območje Lammefjord sestavljajo štiri izsušena fjordska območja kmetijskih površin v občini Odsherred na otoku Zealand:

— izsušeni del Lammefjorda, ki je fizično omejen z Ringkanalom in jezom Audebo,

— Svinninge Vejle, ki ga na jugu, zahodu in severu omejuje Ringkanal, na vzhodu pa železniška proga Svinninge–Hørve,

— Sidinge Fjord, ki ga omejujeta jez Sidinge in površinski vodni kanal,

— Klintsø, ki ga omejujejo kanali za odvajanje vode.

5. Povezava z geografskim območjem

5.1 Posebnosti geografskega območja

Proizvod se goji na izsušenem morskem dnu Lammefjorda na plasti melja. Sidinge Fjord je bilo prvo območje v regiji Lammefjord, ki je bilo izsušeno (postopek se je začel leta 1841), sledilo pa je območje Svinninge Vejle. Največje območje, tj. Lammefjord, so začeli izsuševati leta 1873. Nazadnje se je izsušilo območje Klintsø.

Podtalje je sestavljeno iz gline in laporja ali meljastega peska, pokritega s plastjo melja, ki meri več metrov ter je nastal iz rastlinskih in živalskih snovi. Velike površine Lammefjorda so bolj ali manj brez kamenja, številne stare školjčne lupine klapavic in ostrig pa dajejo tlom naravno visoko vsebnost kalcija.

Lammefjord ima podnebje, ki je idealno za gojenje krompirja, saj ima mile zime, hladna poletja in stalne padavine skozi vse leto. Polotok Odsherred ima razmeroma malo padavin, zato pa osuševalni jarki na območjih okoli Lammefjorda omogočajo učinkovito namakanje. Tako lahko lokalni pridelovalci deloma sami določajo, koliko vode se porabi za namakanje krompirja. Ker so naravne padavine navadno nezadostne, lahko pridelovalci sami pomagajo izboljšati razmere za gojenje, medtem ko lahko v drugih delih države pretirane padavine škodljivo vplivajo na pobiranje krompirja.

5.2 Posebnosti proizvoda

Krompir iz Lammefjorda se močno razlikuje od tistega, ki se goji na drugih območjih, saj obdrži svojo značilno bledo površino tudi med skladiščenjem. Barvo obdrži, ker je pesek v tleh zglajen ter je bolj gladek in zaobljen kot v klasičnih peščenih tleh, kar pomeni, da krompir ob pobiranju ni razpokan. Krompir iz Lammefjorda se zato lahko skladišči v hladilnicah, z njim pa se lahko ravna kadar koli v letu, ne da bi se barva površine pri tem spremenila. Razpokana površina krompirja med skladiščenjem potemni.

V nasprotju z drugim poznim krompirjem se lahko krompir iz Lammefjorda zaužije skupaj z olupkom.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Posebna kakovost krompirja iz Lammefjorda je povezana z razmerami za gojenje v nekdanjem dnu fjorda. Posebne razmere v tleh omogočajo nežno ravnanje s krompirjem, ki ima zato gladko površino. Zaobljena zrna peska v peščenih tleh preprečujejo nastanek razpok na površini krompirja ob pobiranju, zato je njegova površina gladka tudi med skladiščenjem. Krompir z gladko površino je manj dovzeten za krastavost kot krompir, ki raste v zemlji z več kamni in peščenimi delci, ki lahko povzročijo razpoke na krompirju med rastjo in ob pobiranju. Krompir iz Lammefjorda je zato nadvse primeren za skladiščenje.

Ime „Lammefjordskartoffel“ je znano po vsej Danski. Številne živilske trgovine ga prodajajo v embalaži z označbo „Lammefjordskartoffel“, pri čemer se z vsakdanjim prevažanjem krompirja v tovornjakih z logotipom „Lammefjordskartoffel“ do velikih živilskih trgovin v prestolnici in Jyllandu povečuje ozaveščenost o območju Lammefjord.

Splošna javnost povezuje Lammefjord z zelo kakovostno zelenjavo, zlasti krompirjem in korenjem. V enciklopediji Den store danske Encyklopædi je regija Lammefjord opisana tako: „Izsušeno dno fjorda je zelo rodovitno, na njem pa uspevajo žita, semena in zelenjava. Lammefjord je znan po korenju in krompirju. Do leta 1980 je bil znan tudi po cvetličnih čebulicah in beluših.“

Danski in tuji mediji „Lammefjord“ pogosto omenjajo v povezavi z uspehi, ki jih v zadnjih letih dosegajo danske restavracije z jedilnikom, ki je temeljil na nordijskih sestavinah.

Sklic na objavo specifikacije proizvoda

(drugi pododstavek člena 6(1) te uredbe)

http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Varespecifikation%20for%20Lammefjordskartofler%20-%20ændring.pdf

(1) UL L 179, 19.6.2014, str. 17.

(2) UL L 343, 14.12.2012, str. 1.